郡守禱雨獲應
作者：蘇過
朝代：宋

paragraphs: 秋陽六十日，閔閔歲可懼。
原田龜坼塊，城市塵沒屨。
誰歟悲若人，活彼於旦暮。
精禋發仁惻，誠意輒上訴。
神山閟靈湫，水旱天所付。
潛虬嬾廢職，暴虎往鬬怒。
抑無東海冤，又豈桑羊蠹。
天心自響答，民語酌道路。
嗟予生理拙，饑飽共農圃。
披衣夜不眠，聽此簷間語。
沉疴忽去體，黄壤流膏乳。
少寬縣令責，盡復南畝故。
呼兒酌我酒，欲寫無佳句。
聊同千里謠，非公誰與哺。